Bekendtgørelse om anlægsmyndighedens betaling for udgifter ved ekspropriationssagers behandling 

I medfør af § 28 i lov om fremgangsmåden ved ekspropriation vedrørende fast ejendom, jf. lovbekendtgørelse nr. 386 af 13. april 2023, fastsættes:

§ 1. Anlægsmyndigheden betaler efter reglerne i denne bekendtgørelse for udgifterne ved behandling af anlægsmyndighedens ekspropriationssager ved ekspropriationskommissioner nedsat efter lov om fremgangsmåden ved ekspropriation vedrørende fast ejendom.
§ 2. Anlægsmyndigheden indmelder det antal forretningsdage, der forventes at medgå til behandlingen af anlægsmyndighedens ekspropriationssager i det pågældende kalenderår ved ekspropriationskommissioner.
Stk. 2. Anlægsmyndighedens indmelding for et kalenderår skal ske til Kommissarius ved Statens Ekspropriationer på Øerne senest den 15. oktober i det forudgående kalenderår, jf. dog stk. 3 og 4. Kommissarius ved Statens Ekspropriationer på Øerne videresender relevante indmeldinger til Kommissarius ved Statens Ekspropriationer i Jylland.
Stk. 3. Anlægsmyndighedens indmelding for kalenderåret 2027 skal uanset stk. 2 ske til Kommissarius ved Statens Ekspropriationer på Øerne senest den 31. januar 2027.
Stk. 4. Anlægsmyndigheden kan uanset stk. 2 og 3 indmelde yderligere forretningsdage for det pågældende kalenderår, hvis Kommissarius ved Statens Ekspropriationer på Øerne eller Kommissarius ved Statens Ekspropriationer i Jylland under særlige omstændigheder tillader dette.
§ 3. Når en anlægsmyndighed har indmeldt én eller flere forretningsdage, skal forretningsdagene anses for at være reserveret, når Kommissarius ved Statens Ekspropriationer på Øerne eller Kommissarius ved Statens Ekspropriationer i Jylland over for den pågældende anlægsmyndighed har bekræftet reservationen af disse forretningsdage.
§ 4. Anlægsmyndighedens betalingspligt omfatter den kapacitet, som Kommissarius ved Statens Ekspropriationer på Øerne eller Kommissarius ved Statens Ekspropriationer i Jylland har reserveret efter § 3, uanset om de pågældende forretningsdage faktisk afholdes.
§ 5. Overstiger anlægsmyndighedernes samlede antal reserverede forretningsdage for et kalenderår 180, betaler anlægsmyndighederne for udgifterne til den yderligere kapacitet, der er reserveret.
Stk. 2. Udgifterne efter stk. 1 fordeles forholdsmæssigt mellem anlægsmyndighederne efter den enkelte anlægsmyndigheds andel af det samlede antal reserverede forretningsdage i det pågældende kalenderår, jf. dog stk. 3. 
Stk. 3. Der opkræves ikke betaling fra en anlægsmyndighed, hvis anlægsmyndighedens samlede reserverede forretningsdage i det pågældende kalenderår udgør mindre end fem hele forretningsdage.
§ 6. Ved beregningen af anlægsmyndighedens andel af udgifterne efter § 5, stk. 1 og 2, udgør beløbet for én reserveret forretningsdag 97.777 kr.
Stk. 2. Beløbet i stk. 1 er angivet i 2027-niveau. Beløbet pris- og lønreguleres første gang 1. januar 2028 og derefter årligt den 1. januar med den af Finansministeriet fastsatte sats for det generelle pris- og lønindeks. Det herefter fremkomne beløb afrundes til nærmeste kronebeløb. Beløbet offentliggøres på Kommissarius ved Statens Ekspropriationer på Øernes hjemmeside.
§ 7. Kommissarius ved Statens Ekspropriationer på Øerne opkræver betaling efter denne bekendtgørelse i to rater hos anlægsmyndighederne. Betalingen skal ske senest den 30.  juni og 31. december i det pågældende kalenderår, jf. dog stk. 2.
Stk. 2. Har anlægsmyndigheden med kommissariernes godkendelse indmeldt forretningsdage efter § 2, stk. 4, skal betaling herfor ske senest den 31. december i det pågældende kalenderår.  
§ 8. Bekendtgørelsen træder i kraft den 1. januar 2027.

By-, Land- og Transportministeriet, den [xx 2026]
Signe Munk

